पटना में जल्द लोगों को गैस सिलिंडर से मुक्ति मिल जाएगी. न वेंडर को बार-बार कॉल करना पड़ेगा और न ही खुद से गैस लाने की मेहनत करनी पड़ेगी. अब सीधे घरों के भीतर गैस पाइप कनेक्शन दिया जाएगा. राजधानी पटना की सड़कों के नीचे घरों में पाइप से गैस आपूर्ति के लिए पाइपलाइन बिछाने का काम शुरू हो गया है. सब कुछ ठीक रहा तो दिवाली तक राजधानी के कई इलाकों के घरों की किचेन में पाइपलाइन से रसोई गैस पहुंचने लगेगी. सबसे पहले गांधी मैदान और बेली रोड इलाके में गैस पहुंचेगी. पहले चरण में 1200 घरों में गैस की आपूर्ति की जाएगी.